Onder die begrip migrasie word algemeen verstaan die beweging van organismes van een plek na ŉ ander. Om dit beter te omskryf, moet die beweging egter in terme van al die bewegings van ŉ organisme gedurende sy lewensduur gesien word. Die meeste bewegings van 'n dier vind binne kontinente plaas. Die tuisveld is die gebied waarin 'n dier beweeg om voedsel, 'n maat en/of skuiling te soek. Jong diere beweeg uit so ŉ tuisveld op ontdekkingstogte om met 'n groter gebied bekend te word. Mettertyd veroorsaak die verkenning dat die dier hom met behulp van bakens en ander hulpmiddels ten opsigte van die omgewing kan oriënteer. 'n Gebied wat 'n dier so leer ken, word sy bekende gebied genoem. In die dierkunde kan die woord migrasie dus gebruik word om die beweging van 'n dier van sy tuisveld na ŉ ander tuisveld, of op soek na nog ŉ tuisveld, aan te dui. Party diere beweeg jaarliks van so 'n tuisveld na 'n ander en keer dieselfde jaar na die oorspronklike tuisveld terug. Swaels is 'n voorbeeld hiervan en dit word terugkerende migrasie genoem.